**Կոտորի բնական և մշակութա-պատմական շրջան** (չեռնոգորերեն  Природни и културно-историјски регион Котора), ՅՈՒՆԵՍԿՕ-ի Համաշխարհային ժառանգության օբյեկտ, որը գտնվում է Չեռնոգորիայում և ընգրկվել է ցուցակում 1979 թվականին։ Նրա կազմում ընդգրկված է Կոտոր (իտալ.՝ Cattaro) հին քաղաքը, Կոտորի ամրաշինական կառույցները և Կոտորի ներքին ծովածոցի շրջակայքը։

Ինչպես նշվում է ՅՈՒՆԵՍԿՕ-ի նկարագրության մեջ, «միջնադարում Ադրիատիկի ափին, Չեռնոգորիայում գտնվող այդ բնական նավահանգիստը եղել է գեղարվեստական և առևտրային կարևոր կենտրոն՝ որմնադիրների և սրբապատկերանկարիչների հայտնի դպրոցներով»։

Նկարագրություն
--------------

### Կոտորի հին քաղաք

Հիմնական հոդված՝ Կոտոր (Չեռնոգորիա)
Սուրբ Տրիֆոնի տաճարը
Հին Կոտոր քաղաքը գտնվում է քաղաքի պարիսպների ներսում, լավ պահպանված է և ունի վերականգնված միջնադարյան քաղաքային տեսարաններ՝ դիտարժան շինություններով, այդ թվում Սուրբ Տրիֆոնի կաթոլիկ տաճարը (կառուցվել է 1166 թվականին)։

### Կոտորի ամրաշինական կառույցներ

Հիմնական հոդված՝ Կոտորի ամրաշինական կառույցներ
Ամրությունները բաղկացած են պաշտպանական ռազմական կառույցների համակարգից, որոնք կառուցվել են միջնադարյան Կոտոր քաղաքը պաշտպանելու համար։ Դրանք ներառում են քաղաքի պարիսպները դարպասներով և ամրոցներով, հողապատնեշները, որոնք բարձրանում են Սուրբ Հովհաննես լեռը, Սուրբ Հովհաննեսի (San Giovanni) ամրոցը և այլ օժանդակ կառույցներ։ Թեև որոշ օբյեկտներ թվագրվում են հռոմեական և բյուզանդական ժամանակներով, ամրությունների մեծ մասը կառուցվել է Վենետիկի Հանրապետության ժամանակաշրջանում։ Ավելի ուշ ավստրիացիների կողմից որոշ փոփոխություններ են կատարվել։ Ամրությունները համարվում են համաշխարհային ժառանգության կարևոր ուղղություններից։

### Կոտորի շրջան

Հիմնական հոդված՝ Կոտորի ծովածոց
Համաշխարհային ժառանգության տարածքը ներառում է Կոտորի ներքին ծովածոցը (Վերիջի նեղուցի մոտով) շրջակա լեռներով, ինչպես նաև Ռիսան և Պերաստ քաղաքները։ ՅՈՒՆԵՍԿՕ-ի Համաշխարհային ժառանգության օբյեկտների մաս են կազմում նաև Սուրբ Գեորգի (Sveti Đorđe) և Աստվածածնի կղզիները ժայռի վրա (Gospa od Škrpijela):

Պահպանություն
-------------

Կոտորը մեծապես տուժել է 1979 թվականի ապրիլի 15-ին Չեռնոգորիայում տեղի ունեցած երկրաշարժի ժամանակ, ինչը հանգեցրել է նրան, որ Կոտորի բնական և մշակութա-պատմական շրջանը 1979 թվականին ներառվել է վտանգի տակ գտնվող համաշխարհային ժառանգության օբյեկտների ցանկում։ Քաղաքի զգալի վերականգնումից հետո 2003 թվականին օբյեկտը հանվել է այդ ցանկից։

Համաշխարհային ժառանգության տվյալ օբյեկտը բախվում է տարբեր մարտահրավերների։ Բնական վտանգները, ինչպիսիք են էրոզիան և երկրաշարժերը, մշտական վտանգ են ներկայացնում դրա համար։ Սակայն ավելի սուր խնդիր է մարդկային գործունեության ազդեցությունը։ ՅՈՒՆԵՍԿՕ-ի զեկույցում նշվում է, որ քաղաքների զարգացումը անհամատեղելի է օբյեկտի պահպանման նպատակների հետ։

Ծանոթագրություններ
------------------

1. ↑  "Природный и культурно-исторический район Котор". Արխիվացված from the original on 2017 թ․ մարտի 30. Retrieved 2020 թ․ մարտի 23.
2. ↑  Preliminary Technical Assessment of the European Commission/Council of Europe Joint Programme on the Integrated Rehabilitation Project Plan/Survey on the Architectural and Archeological Heritage. "Fortifications of Kotor, Kotor, Montenegro (Serbia and Montenegro), 2005" (PDF). Արխիվացված (PDF) from the original on 2008 թ․ նոյեմբերի 15. Retrieved 2008 թ․ նոյեմբերի 16.
3. ↑  "Mission Report. The Natural and Culturo-Historical Region of Kotor". UNESCO. 2008 թ․ փետրվարի 21. Արխիվացված from the original on 2012 թ․ հոկտեմբերի 25. Retrieved 2008 թ․ նոյեմբերի 16.

Արտաքին հղումներ
----------------

* Կոտորի բնական և մշակութային-պատմական շրջանը ՅՈՒՆԵՍԿՕ-ի կայքում